text: Se tolv meter høje tårne blive rejst i Legoland
  04 februar 2014 kl. 17.56
  Byggeriet af det nye spøgelseshus i Legoland har nået en vigtig milepæl. De tolv meter høje drop-tårne, der skal sende parkens gæster på en svævetur, er nu monteret.
  Det krævede en 100-tons mobilkran og flere end 10 håndværkere at få monteret de to tårne, der kommer til at udgøre selve hjertet af det 800 m2 store interaktive spøgelseshus.
  - Det var med at holde tungen lige i munden. Tårnene er tolv meter høje og blev hejst tilsvarende antal meter op, før de kunne fires ned gennem taget og monteres. Det krævede stor koncentration, og vi var heldige, at blæsten ikke kom i vejen, siger projektleder Bente Karlskov.
  Det skabte vrede på facebook, da Legoland annoncerede, at den gamle forlystelse Minetoget måtte vige for en ny forlystelse. Nu er erstatningen så ved at tage form.
  Ifølge Bente Karlskov følger byggeriet tidsplanen, og hun er sikker på, at den nye attraktion står klar på åbningsdagen den 5. april.
  